CELEX: 32018R0690
Language: bg
Date: 2018-05-07 00:00:00
Title: Регламент за изпълнение (ЕС) 2018/690 на Комисията от 7 май 2018 година за изменение на Регламент за изпълнение (ЕС) № 540/2011 по отношение на условията за одобрение на активното вещество феназаквин (Текст от значение за ЕИП. )

8.5.2018   
            
            
               BG
            
            
               Официален вестник на Европейския съюз
            
            
               L 117/3
            
         РЕГЛАМЕНТ ЗА ИЗПЪЛНЕНИЕ (ЕС) 2018/690 НА КОМИСИЯТА
   от 7 май 2018 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество феназаквин
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
   като има предвид, че:
   
               (1)
            
            
               С Директива за изпълнение 2011/39/ЕС на Комисията (2) феназаквин беше включен като активно вещество в приложение I към Директива 91/414/ЕИО на Съвета (3).
            
         
               (2)
            
            
               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).
            
         
               (3)
            
            
               Одобрението на активното вещество феназаквин, както е посочено в част А от приложението към Регламент за изпълнение (ЕС) № 540/2011, беше ограничено до употребата му като акарицид при декоративни растения в култивационни съоръжения.
            
         
               (4)
            
            
               В съответствие с член 7, параграф 1 от Регламент (ЕО) № 1107/2009 на 19 септември 2011 г. Gowan Comércio Internacional e Serviços Limitada, производителят на активното вещество, подаде заявление до определената за докладчик държава членка, Гърция, с което поиска изменение на условията за одобрение на феназаквин, за да се премахне ограничението и да се позволи употребата му върху грозде, цитрусови плодове, семкови плодове и костилкови плодове. Според държавата членка докладчик заявлението е допустимо.
            
         
               (5)
            
            
               Държавата членка докладчик изготви добавка към проекта на доклад за оценка и я представи на Европейския орган по безопасност на храните (наричан по-долу „Органът“) и на Комисията на 14 февруари 2012 г.
            
         
               (6)
            
            
               Органът разпространи добавката към проекта на доклада за оценка до заявителя и до държавите членки и я предостави на разположение на обществеността, за представяне на коментари, в съответствие с член 12, параграф 1 от Регламент (ЕО) № 1107/2009.
            
         
               (7)
            
            
               На 19 март 2013 г. Органът съобщи на Комисията своето заключение (5) относно това дали може да се очаква, че новите видове употреба на активното вещество феназаквин ще изпълняват критериите, предвидени в член 4 от Регламент (ЕО) № 1107/2009. На 17 септември 2013 г. Комисията изпрати изменения проект на доклада за преразглеждане на заявителя за представяне на коментари, а на 2 октомври 2013 г. — на Постоянния комитет по хранителната верига и здравето на животните. Постоянният комитет не можа да стигне до заключение дали е целесъобразно да се изменят условията за одобрение на феназаквин, както беше поискано от заявителя.
            
         
               (8)
            
            
               След допълнително разглеждане на досието Комисията изготви проект на добавка към първоначалния доклад за преразглеждане и проект на регламент относно феназаквин. На 13 декември 2017 г. Комисията представи проекта на добавка и проекта на регламент пред Постоянния комитет по растенията, животните, храните и фуражите.
            
         
               (9)
            
            
               Комисията прикани заявителя да представи коментари по проекта на добавка към доклада за преразглеждане на феназаквин. Заявителят представи своите коментари и те бяха разгледани внимателно.
            
         
               (10)
            
            
               Не е доказано, че може да се очаква, че продуктите за растителна защита, съдържащи феназаквин, като цяло отговарят на изискванията, установени в член 4 от Регламент (ЕО) № 1107/2009, освен ако не се запази понастоящем предвиденото ограничение за използване само в култивационни съоръжения. Поради това е целесъобразно да се запази ограничението за употреба само в култивационни съоръжения, както са определени в член 3, параграф 27 от Регламент (ЕО) № 1107/2009.
            
         
               (11)
            
            
               Бе установено, че предвидените в член 4 от Регламент (ЕО) № 1107/2009 критерии за одобрение са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, когато продуктът за растителна защита е използван върху ядивна култура. Поради това е целесъобразно да отпадне ограничението за употреба на феназаквин само върху декоративни растения.
            
         
               (12)
            
            
               В съответствие с член 13, параграф 2 от Регламент (ЕО) № 1107/2009 във връзка с член 6 от него и с оглед на съвременните научно-технически познания е необходимо и целесъобразно да се изменят условията за одобрение на активното вещество феназаквин, като същевременно то продължи да бъде предмет на определени условия и ограничения. Поради това Регламент за изпълнение (ЕС) № 540/2011 следва да бъде съответно изменен.
            
         
               (13)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   Приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 май 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).
   
      (2)  Директива за изпълнение 2011/39/ЕС на Комисията от 11 април 2011 г. за изменение на Директива 91/414/ЕИО на Съвета с оглед включването на феназаквин като активно вещество и за изменение на Решение 2008/934/ЕО на Комисията (ОВ L 97, 12.4.2011 г., стр. 30).
   
      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
   
      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
   
      (5)  Европейски орган за безопасност на храните; Заключение относно партньорската проверка на оценката на риска от пестициди за активното вещество феназаквин. EFSA Journal (Бюлетин на ЕОБХ), 2013; 11(4):3166. [80 стр.] doi:10.2903/j.efsa.2013.3166.
   
      ПРИЛОЖЕНИЕ
      Текстът в графа „Специфични разпоредби“ на ред 342 — феназаквин — в част А от приложението към Регламент за изпълнение (ЕС) № 540/2011 се заменя със следното:
      
         „ЧАСТ А
         Може да бъде разрешена единствено употребата като акарицид в култивационни съоръжения.
         ЧАСТ Б
         За прилагането на единните принципи, посочени в член 29, параграф 6 от Регламент (ЕО) № 1107/2009, се вземат предвид заключенията от доклада за преразглеждане на феназаквин, и по-специално допълнения I и II към него, в окончателния му вид, изготвен от Постоянния комитет по хранителната верига и здравето на животните на 11 март 2011 г., и заключенията от добавката към доклада за преразглеждане във връзка с феназаквин, и по-специално допълнения I и II към нея, в окончателния ѝ вид, изготвена от Постоянния комитет по растенията, животните, храните и фуражите на 22 март 2018 г.
         При тази цялостна оценка държавите членки обръщат особено внимание на:
         
                     а)
                  
                  
                     опазването на водните организми;
                  
               
                     б)
                  
                  
                     безопасността на операторите, като гарантират също, че условията на употреба включват използването на подходящи средства за лична защита;
                  
               
                     в)
                  
                  
                     опазването на пчелите;
                  
               
                     г)
                  
                  
                     риска за пчели и земни пчели, използвани за опрашване, когато веществото се прилага в култивационни съоръжения;
                  
               
                     д)
                  
                  
                     риска за потребителите, по-специално от остатъчни вещества, получени по време на преработката;
                  
               
                     е)
                  
                  
                     условията на употреба с цел да се предотврати експозицията на остатъчни вещества от феназаквин по отношение на култури за консумация от човека и животните.
                  
               Когато е целесъобразно, условията за употреба включват мерки за ограничаване на риска.“